เปิดหุ้น86ตัวทำราคาสูงสุด
ตลท.เปิดเผยหุ้น86 ตัวทำสถิติราคาสูงสุดตั้งแต่เข้าเทรดชี้กระดานขึ้นระดับ1,000จุดในรอบ12ปีนับจากดัชนีต่ำสุดที่ 207จุดเมื่อปี41
11 ต.ค. 2553

ตลท.เปิดเผยหุ้น86 ตัวทำสถิติราคาสูงสุดตั้งแต่เข้าเทรดชี้กระดานขึ้นระดับ1,000จุดในรอบ12ปีนับจากดัชนีต่ำสุดที่ 207จุดเมื่อปี41
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า จากสถิติตั้งแต่ต้นปีถึงวันที่ 8 ต.ค. ที่ผ่านมา พบว่ามีหลักทรัพย์ทั้งหมด 86 แห่ง ที่ทำสถิติราคาปรับตัวสูงสุดตั้งแต่ได้เข้าจดทะเบียนในตลาดหุ้นมา 
ทั้งนี้ คิดเป็นมูลค่าหลักทรัพย์ตามราคาตลาด (มาร์เก็ตแคป) ถึง 1.9 ล้านล้านบาท แบ่งเป็นใน SET 50 ทั้งหมด 14 ตัว ใน SET 51-100 ทั้งหมด 9 ตัว Non-SET 100 ทั้งหมด 40 ตัว และในตลาดหลักทรัพย์เอ็มเอไอ 23 ตัว หรือคิดเป็นหมวดทำสถิติสูงสุดเป็นรายอุตสาหกรรม ได้แก่ กลุ่มพัฒนาอสังหาริมทรัพย์ 7 แห่ง กลุ่มอาหารและเครื่องดื่ม 7 แห่ง กลุ่มพาณิชย์ 6 แห่ง กลุ่มสื่อสาร 5 แห่ง และกลุ่มพลังงาน 5 แห่ง
โดยดัชนีปรับขึ้นครั้งนี้เป็นสิ่งที่ตลาดทุนรอมานานกว่า 12 ปี นับตั้งแต่ที่ดัชนีได้ปรับลงต่ำสุดที่ 207 จุด เมื่อวันที่ 4 ก.ย. 2541 และจากสถิติตั้งแต่จัดตั้งตลาดหุ้นขึ้นมาดัชนีถึง 1,000 จุดอยู่ 2 ช่วงคือปี 2533 และช่วงปี 2536-2539 
นายชนิตร กล่าวว่า ส่วนดัชนีปรับขึ้น 1,000 จุดครั้งนี้เป็นเพราะการที่นักลงทุนกลับมาซื้อขายมากขึ้นและผลประกอบการของบริษัทจดทะเบียน (บจ.) ที่ดีขึ้น ที่สำคัญครั้งนี้เป็นการปรับฐานครั้งใหญ่เพราะมาจากปรับเพิ่มขึ้นของหุ้นขนาดกลางและขนาดเล็ก ซึ่งต่างจากที่ผ่านมาที่ปรับขึ้นจากหุ้นระดับแถวบนหรือกลุ่มขนาดใหญ่เท่านั้น